Meer as 600 die naweek in Gauteng vasArgieffoto Die Gautengse polisie het oor die afgelope naweek meer as 600 mense in verskillende dele van dié provinsie in hegtenis geneem. Brig. Mathapelo Peters, woordvoerder van die polisie, sê Maandag in ŉ verklaring polisiebeamptes in die Tshwane-distrik het 101 verdagtes in hegtenis geneem in verband met misdrywe wat wissel van dwelmhandel, motorkaping, die besit van gesteelde voertuie, dronkbestuur, verkragting en aanranding. In Ekurhuleni (aan die Gautengse Oos-Rand) is 187 mense die naweek in hegtenis geneem. Hiér is verdagtes aangekeer in verband met sakeroof, besit van onwettige vuurwapens, ontsnapping uit wettige aanhouding, dronkbestuur en poging tot moord. Volgens Peters is 165 mense onderskeidelik in Sedibeng en Johannesburg en 170 mense aan die Wes-Rand in hegtenis geneem. Al die verdagtes sal na verwagting binnekort in landdroshowe oor die hele provinsie verskyn. Peters sê in die verklaring Gautengers kan hoë polisiesigbaarheid verwag in gebiede wat geïdentifiseer is as misdaad-“brandpunte” in die provinsie. ŉ Toename in padblokkades en klopjagte kan ook verwag word. “Die polisie waarsku diegene wat aanhou om die oppergesag van die reg te ondermyn dat die wet geen genade vir die misdadigers sal hê nie,” lui die verklaring.